《雨中诸真长约同散叟觚庵游云栖寺》
清代·陈曾寿

昔来暑晴中，白日疑幽月。今晨对秋雨，寒琼化我骨。

修修不见天，山鬼所宅窟。蹀影迥碧间，自照寒光佛。

衣单煖尊酒，嚼雪笋新掘。酌不及公荣，主客笑通脱。

香光写经卷，笔势瞻秀发。了知功德无，报母资津筏。

千载旦暮心，虚堂證超忽。僧寮足深严，但惜少轩豁。

空负竹万竿，不见青排闼。禅修屏闻见，游赏恣林樾。

何当雪后来，支筇屐同没。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。